Document ID: 31986R1325

*****
ΚΑΝΟΝΙΣΜΟΣ (ΕΟΚ) αριθ. 1325/86 ΤΗΣ ΕΠΙΤΡΟΠΗΣ
της 5ης Μαΐου 1986
που τροποποιεί τον κανονισμό (ΕΟΚ) αριθ. 3143/85 σχετικά με τη διάθεση σε μειωμένη τιμή βουτύρου παρεμβάσεως που προορίζεται για την άμεση κατανάλωση υπό μορφή συμπυκνωμένου βουτύρου
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 804/68 του Συμβουλίου της 27ης Ιουνίου 1968 περί κοινής οργανώσεως αγοράς στον τομέα του γάλακτος και των γαλακτοκομικών προϊόντων (1), όπως τροποποιήθηκε τελευταία από τον κανονισμό (ΕΟΚ) αριθ. 3768/85 (2), και ιδίως το άρθρο 6 παράγραφος 7,
Εκτιμώντας:
ότι με τον κανονισμό (ΕΟΚ) αριθ. 3143/85 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 715/86 (4), καθιερώθηκε καθεστώς πωλήσεως σε μειωμένη τιμή βουτύρου παρεμβάσεως που προορίζεται για την άμεση κατανάλωση υπό μορφή συμπυκνωμένου βουτύρου·
ότι το άρθρο 2 παράγραφος 4 του κανονισμού (ΕΟΚ) αριθ. 3143/85 ορίζει ιδίως ότι η σύμβαση πωλήσεως βουτύρου σε μειωμένη τιμή αναφέρει την εγκατάσταση στην οποία το συμπυκνωμένο βούτυρο θα συσκευασθεί για να διατεθεί στο εμπόριο · ότι η πείρα που αποκτήθηκε απέδειξε ότι οι εμπορευόμενοι συναντούν δυσκολίες στο να τηρήσουν αυτή τη συμβατική υποχρέωση · ότι η διάταξη αυτή εισάγει μία αυστηρότητα που δεν είναι απαραίτητη για τους σκοπούς των προβλεπομένων ελέγχων· ότι πρέπει, κατά συνέπεια, η εν λόγω διάταξη να καταστεί περισσότερο ελαστική·
ότι στο άρθρο 4 παράγραφος 4 του κανονισμού (ΕΟΚ) αριθ. 3143/85, καθορίζεται η προθεσμία για τη μεταποίηση του βουτύρου σε συμπυκνωμένο βούτυρο και τη συσκευασία του· ότι η πρόσφατη δυσμενής εξέλιξη των πωλήσεων συμπυκνωμένου βουτύρου επιτρέπει πλέον στους εμπορευόμενους να τηρούν την προθεσμία που έχει καθοριστεί χωρίς να διατρέχουν σημαντικούς εμπορικούς κινδύνους που συνδέονται με την ημερομηνία λήξεως της χρησιμοποιήσεως που εμφαίνεται στη συσκευασία του συμπυκνωμένου βουτύρου βάσει των εθνικών διατάξεων· ότι αυτή η συγκυριακή κατάσταση έχει χαρακτήρα που ενδέχεται να διακυβεύσει το μέλλον του καθεστώτος · ότι πρέπει κατά συνέπεια να γίνει προσωρινή παρέκκλιση από την προθεσμία όπως έχει καθοριστεί·
ότι το άρθρο 5 παράγραφος 5 του κανονισμού (ΕΟΚ) αριθ. 3143/85 ορίζει ότι οι συσκευασίες έχουν καθαρό περιεχόμενο 3 χιλιογράμμων κατ' ανώτατο όριο· ότι πρέπει, λαμβάνοντας υπόψη την πείρα που αποκτήθηκε και ιδίως το αίτημα των εστιατορίων και των άλλων εγκαταστάσεων συλλογικής εστιάσεως, να αυξηθεί το καθαρό περιεχόμενο της συσκευασίας σε 10 χιλιόγραμμα κατ' ανώτατο όριο·
ότι το άρθρο 5 παράγραφος 3 του κανονισμού (ΕΟΚ) αριθ. 3143/85 προβλέπει ότι το συμπυκνωμένο βούτυρο μπορεί να αποτελέσει αντικείμενο, εντός ορισμένων ορίων, ενσωματώσεως αζώτου· ότι η πείρα που αποκτήθηκε δείχνει ότι για το βούτυρο που συμπυκνώνεται σε 99,8 % κατά ελάχιστο όριο, πρέπει να αυξηθεί το όριο της αυξήσεως του όγκου που προκύπτει από την επεξεργασία που αναφέρεται στο εν λόγω άρθρο· ότι αποδεικνύεται επιπλέον σκόπιμο να καταστεί περισσότερο ελαστική η διάταξη που αναφέρεται στο άρθρο 5 παράγραφος 4 δεύτερο εδάφιο του εν λόγω κανονισμού όσον αφορά το κλείσιμο της συσκευασίας·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Γάλακτος και Γαλακτοκομικών Προϊόντων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 3143/85 τροποποιείται ως εξής:
1. Στο άρθρο 2 παράγραφος 4 δεύτερο εδάφιο προστίθεται η ακόλουθη πρόταση:
«Ωστόσο, μετά από συμφωνία με τον αρμόδιο οργανισμό, το σύνολο του συμπυκνωμένου βουτύρου μπορεί να συσκευασθεί για να διατεθεί στο εμπόριο σε άλλη εγκατάσταση από εκείνη που εμφαίνεται στη σύμβαση πωλήσεως.»
2. Στο άρθρο 4 παράγραφος 4 προστίθεται η ακόλουθη πρόταση:
«Ωστόσο, για τις συμβάσεις που έχουν συναφθεί πριν από την 1η Μαΐου 1986, η προαναφερόμενη προθεσμία λήγει την 1η Σεπτεμβρίου 1986.»
3. Το άρθρο 5 τροποποιείται ως εξής:
α) στην παράγραφο 3 προστίθεται το ακόλουθο εδάφιο:
«Ωστόσο, για το συμπυκνωμένο βούτυρο ελάχιστης περιεκτικότητας σε λιπαρές βουτυρικές ουσίες 99,8 %, η αύξηση του όγκου που προκύπτει από την επεξεργασία αυτή περιορίζεται σε 20 % του όγκου του συμπυκνωμένου βουτύρου πριν από την επεξεργασία.»·
β) στην παράγραφο 4 δεύτερο εδάφιο, οι όροι «συσκευασίες που κλείνουν ερμητικά» αντικαθίστανται από τους όρους «συσκευασίες που κλείνουν.»·
γ) στην παράγραφο 5, οι όροι «3 χιλιόγραμμα κατ' ανώτατο όριο » αντικαθίστανται από τους όρους «10 χιλιόγραμμα κατ' ανώτατο όριο».
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 5 Μαΐου 1986.

Labels: 3
17